การเจรจาระหว่างฝ่ายจีนและพลเอก ตาน ฉ่วย ผู้นำของพม่าที่จะทำกันระหว่างที่เขาเยือนเมืองจีนนั้นอาจยากเย็นมาก
พลเอก ตาน ฉ่วย ผู้นำพม่าอาจโดนผู้นำจีนใช้ถ้อยคำรุนแรงต่อว่าเอาในการเจรจาระหว่างทั้งสองฝ่ายเมื่อเขาเยือนจีนในวันอังคาร
พลเอก ตาน ฉ่วย ผู้นำของพม่า เตรียมตัวไปเยือนจีนซึ่งเป็นพันธมิตรที่ใกล้ชิดสนิทสนมกับพม่า ในขณะที่จีนสนับสนุนรัฐบาลทหารพม่ามานานก็ตาม แต่เจ้าภาพอาจกล่าวโจมตีพม่าให้เขาฟังก็เป็นได้ ผู้แถลงข่าวหญิงของกระทรวงการต่างประเทศจีน เจี๊ยง หยู (Jiang Yu) ประกาศให้ทราบถึงการมาเยือนจีนของพลเอก ตาน ฉ่วย อย่างคลุมเครือโดยกล่าวว่าบรรดาผู้นำของจีน และพลเอก ตาน ฉ่วย ต่างฝ่ายจะชี้แจงสรุปให้อีกฝ่ายหนึ่งทราบเกี่ยวกับความคลี่คลายของเหตุการณ์ทางฝ่ายตน ประเทศตะวันตกส่วนมาก รวมทั้งสหรัฐลงโทษพม่าทางด้านเศรษฐกิจเพราะพม่ามีประวัติว่าละเมิดสิทธิมนุษยชนมาเป็นเวลายาวนาน แต่จีนซึ่งเป็นประเทศคู่ค้าขายใหญ่อันดับสามของพม่าแทบจะไม่เคยตำหนิติเตียนพม่าเลย แต่คุณ มาร์ค ฟาร์มาเนอร์ (Mark Farmaner) ผู้อำนวยการของกลุ่ม Burma Campaign UK คิดว่า ฝ่ายจีนจะบอกพลเอก ตาน ฉ่วย ว่า อยากเห็นว่ามีการเลือกตั้งที่น่าเชื่อถือได้มากที่สุดเพราะจีนไม่ต้องการโต้เถียงเรื่องพม่าในที่ประชุมของคณะมนตรีความมั่นคงแห่งสหประชาชาติ ของสมาคมอาเซียนและในการประชุมระหว่างประเทศอื่นๆ พวกนักวิเคราะห์ด้านการเมืองกล่าวว่า จีนมองเห็นคุณค่าของความสัมพันธ์ทางการค้าระหว่างจีนและพม่าโดยจีนซื้อแร่ธาตุ ไม้และก๊าซธรรมชาติจากพม่าและขายเครื่องบริโภคให้พม่า แต่จีนโมโหเมื่อผู้ลี้ภัยสามหมื่นกว่าคนหลั่งไหลเข้ามาในจีนเพื่อหลบหนีการสู้รบระหว่างทหารพม่าและกองทัพชาวจีนเผ่าโกะกางและกล่าวติเตียนพม่าซึ่งนานๆจะได้ยินกันสักครั้งหนึ่ง นอกจากนี้ บรรดาผู้นำจีนยังวิตกกังวลเกี่ยวกับการรักษาเสถียรภาพในภูมิภาค ต้องการหลีกเลี่ยงการล่มสลายทางการเมืองและการที่ผู้ลี้ภัยหลั่งไหลข้ามพรมแดนเข้ามาในจีน นอกจากพลเอก ตาน ฉ่วย จะเข้าพบกับบรรดาผู้นำจีน ณ กรุงปักกิ่งแล้ว เขาจะไปชมงานแสดงสินค้าที่นครเซี่ยงไฮ้และเจิ๋นเซิ่นด้วย ศาสตราจารย์ หวาง ยุ่นจิ๊น แห่งคณะเอเชียแปซิฟิกศึกษาที่มหาวิทยาลัยซุน ยัด-เซ็น ในเมืองกวางเจาคิดว่าพม่าต้องการให้จีนแสดงความเห็นชอบเกี่ยวกับการเลือกตั้งในพม่าเป็นเรื่องแรก แต่ก็ต้องการเรียนรู้วิธีที่จะทำให้เศรษฐกิจพม่าเปิดกว้างด้วย ศาสตราจารย์ หวาง ยุ่นจิ๊น กล่าวว่า จีนไม่สามารถบังคับให้พม่ารับทัศนะของจีนได้ แต่ถ้าพลเอก ตาน ฉ่วย ขอความช่วยเหลือ จีนก็จะแจกแจงรายละเอียดเกี่ยวกับกระบวนการที่จะทำให้เศรษฐกิจเปิดกว้างและวิธีที่จะทำดังกล่าวให้พม่าทราบ ส่วนคุณ มาร์ค ฟาร์มาเนอร์ คิดว่า จีนอาจต้องการให้พลเอก ตาน ฉ่วย ให้คำรับรองว่าระบอบทหารพม่าจะทำให้พม่ามีเสถียรภาพเพราะจีนไม่ต้องการให้มีประเทศที่เป็นหุ่นเชิดของฝ่ายตะวันตกมาอยู่ติดพรมแดนจีน ถึงแม้ความสัมพันธ์จะตึงตัว แต่ก็แทบไม่มีสัญญาณที่ส่อว่าความสัมพันธ์นั้นจะขาดสะบั้น การค้าระหว่างจีนและพม่าเมื่อปีที่แล้วมีมูลค่าเกือบสามพันล้านเหรียญสหรัฐ และเมื่อเดือนมิถุนายน นายกรัฐมนตรีจีน เหวินเจี๋ยเป่าไปเยือนพม่า ซึ่งเป็นการที่ผู้นำจีนไปเยือนพม่าเป็นครั้งแรกในรอบเกือบสิบปีมานี้